ΓΡΑΠΤΗ ΕΡΩΤΗΣΗ E-1508/97 υποβολή: Leen van der Waal (I-EDN), Brigitte Langenhagen (PPE) και Christine Barthet-Mayer (ARE) προς την Επιτροπή (30 Απριλίου 1997)

Θέμα: Η κατανομή των ΣΕΑ σαυριδιού μεταξύ των κρατών μελών

Απαντώντας στην ερώτηση Ε-2641/96 ((ΕΕ C 105 της 3.4.1997, σελ. 18. )) σχετικά με τα αλιεύματα των ειδκών «σαυρίδι», και «σκουμπρί» στην Ιρλανδία, η Επιτροπή αναφέρει ότι διεξάγει έρευνες σχετικά με την καταγραφή των αλιευμάτων, τις εκφορτώσεις και τις μεταφορτώσεις των εν λόγω ειδών.

1. Μπορεί να ανακοινώσει η Επιτροπή σε ποιό στάδιο βρίσκεται η εν λόγω έρευνα;

2. Αληθεύει η πληροφορία ότι η Επιτροπή προτίθεται να υποβάλει στο Συμβούλιο πρόταση για την κατανομή των ΣΕΑ σαυριδιού σε εθνικές ποσοστώσεις;

3. Μπορεί να ανακοινώσει η Επιτροπή εάν και με ποιόν τρόπο λαμβάνονται υπόψη τα αποτελέσματα της ως άνω έρευνας κατά τη διατύπωση της πρότασης περί κατανομής των ΣΕΑ σαυριδιού μεταξύ των κρατών μελών;

4. Συμμερίζεται η Επιτροπή την άποψη ότι η παραχώρηση, σε έα κράτος μέλος, ποσόστωσης βασιζόμενης σε εικονικά (μεγάλα) αλιεύματα των προηγουμένων ετών, καθιστά αναξιόπιστη την αλιευτική πολιτική της ΕΕ και αποθαρρύνει τους αλιείς που συμμορφώνονται όντως με την ποσόστωση;

5. Μπορεί να ανακοινώσει η Επιτροπή την ποσότητα ιχθυαλεύρου, ιχθυελαίου και ζωοτροφών που έχει παραχθεί το 1995 στην Ιρλανδία;

α) με πρώτη ύλη σαυρίδι και/ή σκουμπρί;

β) με πρώτη ύλη άλλα είδη ψαριών;

Απάντηση της κας Bonino εκ μέρους της Επιτροπής (12 Ιουνίου 1997)

1. Οι ελεγκτές της Επιτροπής διενήργησαν μια σειρά επιτόπιων ελέγχων στα εν λόγω κράτη μέλη, με στόχο την πιστοποίηση της καταγραφής των αλιευμάτων, των εκφορτώσεων και των μεταφορτώσεων σαυριδιών και σκουμπριών. Παρά το γεγονός ότι από τους ελέγχους αυτούς διαπιστώθηκαν αδυναμίες όσον αφορά την παρακολούθηση των αλιευμάτων και των εκφορτώσεων αυτών των ειδών, δεν προέκυψαν συγκεκριμένα στοιχεία για παραβίαση της κοινοτικής νομοθεσίας.

Προκειμένου να διερευνηθούν οι διαφορές που εμφανίζονται μεταξύ των στοιχείων εκφόρτωσης των ειδών αυτών και των εισαγωγών και εξαγωγών, η Επιτροπή ζήτησε από τα εμπλεκόμενα κράτη μέλη να διεξάγουν λεπτομερείς έρευνες πιστοποίησης των αλιευμάτων και των εκφορτώσεων για τα έτη 1995 και 1996. Ένα παρόμοιο αίτημα υποβλήθηκε στη Νορβηγία και τις νήσους Φερόε, όπου τα αλιευτικά σκάφη ασχολούνται επίσης με την αλιεία σαυριδιών και σκουμπριών. Η Επιτροπή έχει ζητήσει από τα κράτη μέλη την υποβολή μιας λεπτομερούς έκθεσης σχετικά με τα αποτελέσματα αυτών των ελέγχων έως το τέλος του πρώτου εξαμήνου του 1997. Λαμβάνοντας υπόψη αυτήν την έκθεση, η Επιτροπή θα αποφασίσει κατά πόσον είναι αναγκαία η διεξαγωγή μιας διοικητικής έρευνας.

2. Η Επιτροπή έχει υποβάλει μια πρόταση για την τροποποίηση του κανονισμού (ΕΚ) αριθ. 390/97 ((ΕΕ L 66, 6.3.1997. )), περί καθορισμού, για ορισμένα αποθέματα ιχθύων και ομάδες αποθεμάτων ιχθύων, των συνολικών επιτρεπομένων αλιευμάτων για το 1997 καθώς και ορισμένων όρων υπό τους οποίους είναι δυνατόν να αλιεύονται ((COM(97) 135 τελ. )). Με την πρόταση αυτή παρέχονται στα κράτη μέλη ορισμένες δυνατότητες αλιείας σκουμπριού. Το Συμβούλιο δεν έχει ακόμη εγκρίνει τις ποσοστώσεις για τα κράτη μέλη.

3. Η πρόταση βασίζεται στα επίσημα στοιχεία αλιευμάτων σκουμπριού, τα οποία έχουν υποβληθεί από τα αντίστοιχα κράτη μέλη, και λαμβάνει υπόψη το γεγονός ότι η αλιεία σκουμπριού αποτελεί μια παραδοσιακή αλιεία και ότι οι δυνατότητες αλιείας αντικατοπτρίζουν ιστορικές αλιευτικές παραδόσεις κάθε κράτους μέλους, όπως διαπιστώνεται από τα αλιεύματα της τελευταίας και αντιπροσωπευτικής περιόδου (1992-1996).

Η πρόταση δεν περιέχει τα αποτελέσματα των ερευνών που έχουν ζητηθεί από τα εν λόγω κράτη μέλη, αφού η Επιτροπή δεν έχει ακόμη λάβει τις πληροφορίες που έχει ζητήσει. Η Επιτροπή εξετάζει το ενδεχόμενο υποβολής μιας τροποποιημένης πρότασης προς το Συμβούλιο, στην περίπτωση που από τις έρευνες διαπιστωθούν ανακρίβειες όσον αφορά τα στοιχεία που έχουν υποβληθεί από τα κράτη μέλη.

4. Η παραχώρηση σε ένα κράτος μέλος ποσόστωσης βασιζόμενης σε εικονικά αλιεύματα, πραγματικά θα ήταν αντίθετη με τις αρχές που διέπουν την κοινή αλιευτική πολιτική. Κάτι τέτοιο θα ευνοούσε τις ψευδείς δηλώσεις αλιευμάτων και θα αποτελούσε δυσμενή μεταχείριση των πληρωμάτων που κάνουν αληθή δήλωση των αλιευμάτων τους.

5. Η Επιτροπή δεν έχει στη διάθεσή της λεπτομερείς πληροφορίες σχετικά με τις ποσότητες σαυριδιών και σκουμπριού που χρησιμοποιήθηκαν το 1995 στην Ιρλανδία για την παραγωγή ιχθυάλευρου και ιχθυέλαιου. Η έκθεση ζητεί από τα κράτη μέλη την υποβολή μιας αξιολόγησης των ποσοτήτων που εκφορτώθηκαν, με βάση τον προορισμό τους, συμπεριλαμβανομένης της κατεργασίας.